Wag sterf ná rooftog by bankFoto: Nico Strydom ŉ Volskaalse soektog is in Limpopo van stapel gestuur na drie gewapende mans wat Donderdagoggend twee veiligheidswagte buite ŉ bank in Musina beroof en geskiet het. Kol. Ronel Otto, provinsiale polisiewoordvoerder, het aan Maroela Media gesê die gewapende roof het omstreeks 09:30 buite die Standardbank plaasgevind. “Twee veiligheidswagte het geld by die bank gaan oplaai toe hulle buite die bank oorval is,” het Otto gesê. “Drie onbekende mans het op hulle geskiet. Een veiligheidswag is noodlottig gewond, en sy kollega is in die been geskiet.” Die verdagtes het een van die wagte se vuurwapens en ŉ geldboks met ŉ onbekende hoeveelheid kontant gegryp voor hulle in hul wegkomvoertuig van die toneel gevlug het. “Die verdagtes het in die rigting van Tshipise gevlug, en die polisie het hulle agternagesit. Toe die verdagtes die polisie sien, het hulle op die beamptes losgebrand. Die polisie het teruggeskiet.” Die verdagtes het hul voertuig verlaat en te voet die veld in gevlug. Die polisie is nog steeds op soek na die verdagtes. “ŉ Polisiehelikopter is ingespan om met die soektog te help,” het Otto bygevoeg.